《涤砚池》
明代·吴桂森

疾风振崇冈，乔柯声欲裂。陟登鸿山颠，顾瞻思前哲。

池涤砚上香，遗井一泓冽。白日蔽炎精，庶谗媾群孽。

五噫出帝京，冥冥飞影灭。冲波荡浊世，千载高迹绝。

湛寂青山中，空有余芳烈。汲泉坐池旁，一饮神自澈。

沃我冰雪肠，不因釜中热。

作者简介：吴桂森（1565-1632），明经学家。字叔美，号觐华，无锡人。万历四十四年贡生，与顾宪成、高攀龙讲学东林书院，及高攀龙入京，继承集会主讲。崇祯初，东林书院修复，日讲易其中。自号东林素衣。著有《周易象述》、《书经说》、《息斋笔记》等。